
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra propunerii legislative privind obligativitatea statului de a asigura diferenţele de majorări de preţ la facturile de utilităţi pentru agenţii economici, trimisă spre dezbatere în fond cu adresa nr. Plx.628/2013 din 16 decembrie 2013, înregistrată sub nr. 4c-2/780 din 17 decembrie 2013, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Gheorghe DRAGOMIR

RAPORT

asupra propunerii legislative privind obligativitatea statului de a asigura diferenţele de majorări de preţ la facturile de utilităţi pentru agenţii economici
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond  cu propunerea legislativă privind obligativitatea statului de a asigura diferenţele de majorări de preţ la facturile de utilităţi pentru agenţii economici, trimisă cu adresa nr. Plx.628/2013 din 16 decembrie 2013, înregistrată sub nr. 4c-2/780 din 17 decembrie 2013.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins iniţiativa legislativă în şedinţa din 10 decembrie 2013.

La întocmirea raportului s-a avut în vedere avizul negativ al Consiliului Legislativ precum şi punctul de vedere negativ al Guvernului.
În raport cu obiectul şi conţinutul său, propunerea legislativă face parte din categoria legilor ordinare.
Prin iniţiativa legislativă se propune instituirea obligaţiei statului de a asigura diferenţele de majorări de preţ la facturile de utilităţi (curent, gaz, apă, canal şi combustibil) pentru agenții economici care prestează servicii şi au contracte în derulare, modificându-se şi preţurile de livrare.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă menţionată mai sus, în şedinţa din 11 februarie 2014.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri  29 deputaţi.
La dezbaterea acestei iniţiative legislative a fost prezent, în calitate de invitat, din partea Ministerului Finanțelor Publice, domnul Dan Manolescu – secretar de stat.

În urma examinării propunerii legislative privind obligativitatea statului de a asigura diferenţele de majorări de preţ la facturile de utilităţi pentru agenţii economici, a opiniilor exprimate, membrii Comisiei propun, cu majoritate de voturi, respingerea acesteia întrucât aplicarea reglementărilor solicitate de iniţiatori doar anumitor categorii de operatori economici creează premisele instituirii unui tratament discriminatoriu cu consecinţa încălcării dispozițiilor art. 16 din Constituția României, republicată. Totodată prevederile inițiativei determină influenţe financiare asupra bugetului general consolidat, astfel încălcându-se prevederile art. 7 alin. (1) din Legea responsabilităţii fiscal – bugetare nr. 69/2010, cu modificările ulterioare.
	PREŞEDINTE,

Gheorghe DRAGOMIR
	SECRETAR,

Mihai Aurel DONŢU


Consilier parlamentar

Vasilica Popa

